Uznesenie Európskeho parlamentu o osobitnej správe Dvora audítorov č. 6/2005 týkajúcej sa transeurópskej siete v oblasti dopravy (TES-D) (2006/2238(INI))



Úradný vestník 287 E , 29/11/2007 S. 0342 - 0344



P6_TA(2007)0037 Osobitná správa Dvora audítorov č. 6/2005 o transeurópskej sieti v oblasti dopravy Uznesenie Európskeho parlamentu o osobitnej správe Dvora audítorov č. 6/2005 týkajúcej sa transeurópskej siete v oblasti dopravy (TES-D) (2006/2238(INI)) Európsky parlament, - so zreteľom na osobitnú správu Európskeho dvora audítorov č. 6/2005 týkajúcu sa transeurópskej siete v oblasti dopravy (TES-D) spolu s odpoveďami Komisie [1], - so zreteľom na článok 248 ods. 4 druhý pododsek, článok 276 ods. 3 a článok 280 ods. 5 Zmluvy o ES, - so zreteľom na pracovný dokument Výboru pre kontrolu rozpočtu o tejto otázke [2], - so zreteľom na svoje uznesenie z 26. októbra 2006 o návrhu všeobecného rozpočtu Európskej únie na rozpočtový rok 2007 [3], - so zreteľom na článok 45 rokovacieho poriadku, - so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A6-0022/2007), 1. víta úzku a konštruktívnu spoluprácu medzi Komisiou a Dvorom audítorov na programe TES-D; 2. víta presnú analýzu a zrozumiteľnosť osobitnej správy a poznamenáva, že do veľkej miery súhlasí s obavami Dvora audítorov a schvaľuje väčšinu jeho návrhov; 3. berie na vedomie nápravné opatrenia, ktoré prijala Komisia, okrem iného aj úpravou platných nariadení Rady v roku 2004 so zohľadnením niektorých skorších zistení Európskeho dvora audítorov; 4. poukazuje na to, že nový finančný rámec na obdobie 2007 - 2013 bude mať výrazný dosah na TES-D, keďže dohodnutá suma predstavuje približne 40 % sumy uvedenej v pôvodnom návrhu Komisie zo 14. júla 2004 (KOM(2004)0475), v ktorom sa na TES-D na obdobie 2007 - 2013 navrhovala suma 20,35 miliárd EUR, zatiaľ čo v rozpočtovom rámci bolo na tento program vyčlenených iba 8,013 miliárd EUR; domnieva sa, že v dôsledku toho sa výber a uprednostňovanie projektov a zabezpečovanie ich účinného vykonávania stanú ešte dôležitejšími; 5. vyjadruje poľutovanie nad nepatrným zvýšením rozpočtových prostriedkov vyčlenených na TES-D; 6. vyjadruje znepokojenie nad pomalým tempom vykonávania prioritných projektov TES-D; 7. zastáva názor, že Komisia musí ďalej zlepšovať spoluprácu s členskými štátmi pri výbere prioritných projektov na vnútroštátnej a európskej úrovni; 8. domnieva sa, že je dôležité, aby projekty, ktoré neboli včas dokončené, podliehali prísnejšej kontrole, pričom by v rámci viacročného indikatívneho programu bol možný prevod prostriedkov na projekty, v ktorých sa napreduje rýchlejšie; 9. zdôrazňuje, že je dôležité, aby projekty Komisia náležite monitorovala vrátane uskutočňovania kontrol priamo na mieste; 10. v tejto súvislosti víta prvé výročné správy o činnosti európskych koordinátorov [4] a vyslovuje súhlas s konštatovaním Komisie, že prípadný neúspech pri dokončovaní transeurópskej dopravnej siete ako celku by viedol k strate hospodárskej konkurencieschopnosti; 11. vyzýva členské štáty, aby vypracovali politiku integrovanej dopravnej siete na zabezpečenie riadneho fungovania transeurópskej dopravnej siete a efektívnosti národných sietí, a ďalej ich vyzýva k tomu, aby namiesto presadzovania zásady "spravodlivého podielu" radšej podporovali prístup vytvárania európskej pridanej hodnoty; 12. zdôrazňuje, že výber európskych dopravných projektov musí vychádzať z komplexných štúdií hodnotiacich potrebu príslušného projektu už v ranom štádiu; 13. konštatuje, že pôsobenie európskeho koordinátora má vo všeobecnosti pozitívny vplyv na posilnenie koordinácie medzi členskými štátmi a zdôraznilo potrebu vytvoriť spoločné štruktúry plánovania a riadenia; 14. zdôrazňuje preto, že finančné prostriedky vyčlenené vo finančnom rámci na obdobie 2007 - 2013 by sa mali prideľovať so zreteľom na pripomienky, analýzy a odporúčania európskych koordinátorov; 15. žiada Komisiu, aby objasnila postup vymenúvania európskych koordinátorov pri stanovovaní regulačného rámca pre obsah správ, ktoré majú podávať; 16. zastáva názor, že v súčasnom finančnom prostredí by sa mali uprednostňovať cezhraničné časti prioritných projektov s vysokou pridanou hodnotou pre Spoločenstvo a niektoré problémové miesta s cieľom významne prispieť k dokončeniu vzájomne prepojenej a súčinnej transeurópskej dopravnej siete; víta v tejto súvislosti dohodu o spolupráci s Európskou investičnou bankou (EIB); 17. vyzýva Komisiu, aby pokračovala v úsilí stanoviť jasné právne rámce a postupy, aby zabezpečila dôsledné sledovanie a podrobné vyhodnocovanie projektov a programov a aby zostavila vyčerpávajúci zoznam jasných kritérií, ktoré umožnia určenie prioritných projektov transparentným spôsobom; 18. zdôrazňuje potrebu vymedzenia pojmov "štúdie" a "práce" prostredníctvom harmonizácie štruktúry popisu prác a stanovením noriem týkajúcich sa podávania technických a finančných správ; 19. považuje za podstatné, aby sa pri výbere a hodnotení projektov využívali skúsenosti externých odborníkov a EIB a aby sa podporovala výmena skúseností a informácií s GR REGIO; 20. naliehavo žiada Komisiu, aby stanovila jasné a transparentné rozdelenie úloh jednotlivých inštitúcií a definovala rámec koordinácie činností medzi GR REGIO and GR TREN s cieľom predísť dvojitému financovaniu tých istých projektov; považuje za dobrý postup, ak Komisia uzatvorí s členskými štátmi jasné dohody o oddelení financovania z rôznych zdrojov EÚ; 21. vyslovuje sa za existenciu jediného subjektu, ktorý by bol poverený riadením projektov, pričom by sa zameriaval na hlavnú činnosť, udržiaval by centralizované informácie, umožňoval by Komisii lepšie sledovať rôzne právne, správne a technické otázky medzi zúčastnenými členskými štátmi a zlepšovať ich koordináciu; je presvedčený o tom, že existencia jediného subjektu zodpovedného za riadenie projektov by pomohla znížiť riziko dvojitého financovania; 22. konštatuje, že platby od Komisie sa dostávajú ku konečným príjemcom po príliš dlhom čase; vyzýva preto, aby sa finančné prostriedky vyplácali pružne a efektívne; v tejto súvislosti zastáva názor, že lepším riešením by mohlo byť priame vyplácanie platieb Komisie príjemcom; 23. považuje koordináciu projektov TES-D za podstatnú, a to predovšetkým v prípade cezhraničných projektov, a dúfa, že zriadenie výkonnej agentúry TES-D, ktoré teraz oznámila Komisia, by mohlo zásadne prispieť k vykonávaniu projektov TES-D; upozorňuje na to, že Komisia by mala Európskemu parlamentu predložiť správu o postupe činností a možnom budúcom prínose výkonnej agentúry TES-D pred prvým čítaním rozpočtu na rok 2008; 24. poukazuje na to, že v článku 3 ods. 1 nariadenia Rady (ES) č. 58/2003 z 19. decembra 2002, ktorým sa ustanovuje štatút výkonných agentúr, ktoré sú poverené niektorými úlohami týkajúcimi sa riadenia programov Spoločenstva [5], sa vyžaduje, aby sa pred podaním žiadosti o zriadenie výkonnej agentúry uskutočnila analýza nákladov a prínosov zohľadňujúca viaceré faktory; vyjadruje poľutovanie nad tým, že Komisia nedokázala na začiatku predložiť Európskemu dvoru audítorov uspokojivú analýzu nákladov a prínosov týkajúcu sa zriadenia výkonnej agentúry; naďalej má pochybnosti, podobne ako Európsky dvor audítorov, o kvalite revidovanej verzie analýzy nákladov a prínosov týkajúcej sa externalizácie riadenia finančnej pomoci Spoločenstva určenej na siete TES-D; vyzýva Komisiu, aby sa v budúcnosti usilovala o získanie pozitívneho stanoviska Európskeho dvora audítorov k analýze nákladov a prínosov pred tým, ako rozpočtovým orgánom predloží žiadosť o zriadenie výkonnej agentúry; 25. vyjadruje poľutovanie nad tým, že organizačný plán GR TREN primeranejšie nezohľadňuje skutočnosť, že na TES-D je určených 54 % jeho rozpočtu, ale iba 5% jeho pracovníkov sa venuje tejto oblasti; 26. kladie dôraz na využívanie moderných systémov monitorovania projektov (GPS) a na spoločné využívanie osvedčených postupov v prípade systémov monitorovania vykonávania projektov; 27. v tejto súvislosti berie na vedomie plánované vytvorenie výkonnej agentúry v roku 2007, ktorá bude podľa vyjadrení Komisie zamestnávať osem vyslaných úradníkov Komisie, 32 dočasných pracovníkov a 48 zmluvných pracovníkov; takisto berie na vedomie, že náklady na vytvorenie agentúry sa odhadujú na 78,6 milióna EUR; 28. zdôrazňuje, že je potrebné, aby bolo (spolu)financovanie projektov TES-D transparentné, a preto je potrebné zabezpečiť, aby bol Európsky parlament a občania pravidelne informovaní; 29. vyzýva Európsky dvor audítorov, aby vo vhodnom čase do roku 2009 preveril efektívnosť výkonných agentúr a podal o tom správu Výboru pre kontrolu rozpočtu; 30. poveruje svojho predsedu, aby toto uznesenie postúpil Rade, Komisii a Európskemu dvoru audítorov. [1] Ú. v. EÚ C 94, 21.4.2006, s. 1. [2] PE 374.326v02-00. [3] Prijaté texty, P6_TA(2006)0451. [4] http://ec.europa.eu/ten/transport/coordinators/index_en.htm. [5] Ú. v. ES L 11, 16.1.2003, s. 1. --------------------------------------------------